Oikeusministeriö
Lainvalmisteluosasto
PL 25
00023 VALTIONEUVOSTO
myös sähköpostitse: oikeusministerio@om.fi

Lausuntopyyntö 2.6.2010, OM 17/41/2009

TÖRKEÄ METSÄSTYSRIKOS

Oikeusministeriön lainvalmisteluosasto on pyytänyt lausuntoa mm. törkeää metsästysrikosta ja törkeää laittoman saaliin kätkemistä koskevia säännöksiä sekä pakkokeinolain muuttamista valmistelleen työryhmän ehdotuksesta (Törkeä metsästysrikos, Oikeusministeriö: Mietintöjä ja lausuntoja 44/2010). 

Lapin elinkeino-, liikenne- ja ympäristökeskus toteaa ehdotuksesta seuraavaa:

ELY-keskus pitää työryhmän ehdotusta rikoslain 48 a lukuun säädettävästä törkeää metsästysrikosta koskevasta uudesta 1 a §:stä erittäin hyvänä ja tarpeellisena.   

Vuosien 2008-2010 aikana Lapin alueella on tullut ilmi useita kansainvälisillä sopimuksilla ja EU:n luonnonsuojelulainsäädännöllä suojeltuihin petoeläimiin kuten ahmaan, susiin ja ilvekseen kohdistuneita tekoja,  joiden tekotapa on ollut erittäin törkeä. Kohteena olleet uhanalaiset eläinlajit ja tekotavat – moottorikelkalla ajattaminen ja yliajaminen sekä myrkyttäminen - ovat aiheuttaneet myös julkisuudessa erittäin suurta paheksuntaa. Tätä taustaa vasten työryhmän ehdotus on erittäin tervetullut.  

Ehdotuksessa todetaan luvattomaan metsästykseen liittyvän muun rikollisen toiminnan lisääntymisestä, että taloudellisen hyödyn tavoittelussa voidaan joissain kohdin puhua jopa järjestäytyneestä toiminnasta laittomasti pyydetyn saaliin myynnistä eteenpäin. Tällainen toiminta on huolestuttavaa ja sen vuoksi ehdotetut säännökset ovat erittäin tarpeelliset.

ELY-keskuksen Ympäristö ja luonnonvarat –vastuualueen tehtävänä on luonnonsuojelulain (1096/1996) 6 §:n mukaisesti edistää ja valvoa luonnonsuojelua alueellaan. EU:n ympäristövastuudirektiivi (2004/35/EY) on kansallisesti pantu täytäntöön lailla eräiden ympäristölle aiheutuneiden vahinkojen korjaamisesta (383/2009). Lain 9 §:n mukaan elinkeino-, liikenne- ja ympäristökeskus voi valtion kustannuksella tehdä tai teettää välttämättömät vahingon ehkäisemistä tai rajoittamista koskevat toimenpiteet taikka korjaavat toimenpiteet vahingoittuneella alueella, jos:

1) asia on kiireellinen eikä 2 §:n 1 momentissa tarkoitetussa laissa säädettyä menettelyä voida odottaa vahingon olennaisesti laajentumatta; tai 

2) vahingon aiheuttanutta toiminnanharjoittajaa ei vaikeudetta saada selville.

Lain tarkoittamasta luontovahingosta säädetään luonnonsuojelulain 5 a §:ssä, jolloin sovellettaviksi tulevat mm. EU:n luontodirektiivin nojalla suojellut lajit. Uusien törkeää metsästysrikosta koskevien säännösten kohteena ovat myös EU:n luontodirektiivin nojalla suojellut lajit kuten ahma, susi, ilves, karhu ja saukko. 

Lapin ELY-keskus on kiinnittänyt esitutkintaviranomaisten huomiota ympäristövahinkojen korjaamisesta annetun lain säännöksiin  metsästys- ja eläinsuojelurikosten selvittämisessä. Esimerkiksi keväällä 2010 Savukoskella ahman tappoa ja Sallassa toteutetun ahman pesän hävittämistä koskevissa tapauksissa on rikollisilla teoilla saatettu aiheuttaa luonnonsuojelulain 5 a §:ssä tarkoitettu luontovahinko, joka saattaa edellyttää ELY-keskukselta toimenpiteitä uhanalaisen lajin suotuisan suojelutason turvaamiseksi. Ympäristövahinkojen korjaamislakia säädettäessä ei ole otettu huomioon sitä, että laissa tarkoitettu luontovahinko saatetaan aiheuttaa myös muussa kuin laillisesti harjoitetussa elinkeinotoiminnassa. . 

ELY-keskus viittaa myös kansainväliseen CITES –sopimukseen vuodelta 1973, jolla on tarkoitus suojella uhanalaisia lajeja kaupalliselta pyynniltä. Suojelluista direktiivilajeista karhu, susi ja ilves ovat CITES-lajien luettelossa, mutta ahma puuttuu luettelosta. Tilanteen selkeyttämiseksi ja myös esimerkiksi ahmaa koskevien metsästysrikosten selvittämiseksi olisi tarpeen lisätä ahma CITES-lajien luetteloon. Tällöin ahman nahkojen alkuperä olisi selvitettävissä epäselvissä tilanteissa helposti.   

Osa Lapin alueella esille tulleista petoeläimiin kohdistuneista teoista on tapahtunut luonnonsuojelualueella, mm. luonnonpuistoissa, joihin pääsy on yleisesti kielletty. Esitutkintaviranomaiset kokevat rikosten selvittämisen laajoilla asumattomilla alueilla hankalaksi ja lähes mahdottomaksi. Useinkaan teoille ei löydy ulkopuolisia silminnäkijöitä ja tekijöiden jäljet ovat usein luonnonoloista johtuen hävinneet. Työryhmän ehdotus pakkokeinolain 5 a luvun 3 §:ssä säädettyjen televalvonnan edellytysten ulottamisesta törkeää metsästysrikosta ja törkeää laittoman saaliin kätkemistä koskevien rikosten tutkintaan on kannatettava. Televalvonnan käyttäminen ja matkaviestimien sijaintitietojen hankkiminen parantaa esitutkintaviranomaisten mahdollisuuksia rikoksen selvittämiseksi. 

Työryhmän ehdotus törkeää metsästysrikosta ja törkeää laittoman saaliin kätkemistä koskeviksi säännöksiksi sekä pakkokeinolain muuttamista koskeviksi säännöksiksi parantaa rikosten selvittämistä, mutta samalla helpottaa uhanalaisten, suojeltujen direktiivilajien suotuisan suojelutason turvaamista.  

Luonnonsuojeluyksikön päällikön sijainen,	Taina Kojola
ylitarkastaja

Ympäristölakimies			Pirkko Posio